# Aloses al filferro

Aloses al filferro (títol original: Skřivánci na niti), presentada a la Berlinale amb el títol anglès Larks on a String) és una comèdia txecoslovaca de 1969 dirigida per Jiří Menzel. La pel·lícula, concebuda com un atac a l'estalinisme, va ser filmada el 1969 però va ser instantàniament prohibida per la censura soviètica i no va veure la llum fins més de 20 anys després, quan el 1990 va ser projectada al Festival de Cinema de Berlín i va guanyar l'Os d'Or. Ha estat doblada al català.
Després del rodatge de Skřivánci na niti, Menzel va ser condemnat a no poder dirigir més pel·lícules, fins que l'any 1974 va ser autoritzat a reempredre la seva activitat de cineasta, amb la producció de Kdo hledá zlaté dno (Qui busca or?).
Skřivánci na niti està basada en set contes de Bohumil Hrabal recollits a la novel·la Inzerát na dum, ve kterém uz nechci bydlet (traducció literal en català: Anunci d'una casa en la qual ja no hi vull viure), escrita el 1950 però no publicada fins al 1965.

## Argument

Diversos membres de la burgesia txecoslovaca han sigut destinats a treballar en una planta industrial de reciclatge d'acer ubicada al poble txec de Kladno amb l'objectiu de ser reeducats mitjançant el treball manual. La planta, que a partir de desferres i diversos residus de ferralla produeix barres d'acer per a la construcció, ha de transformar també els burgesos per tal de fer-los aptes per a la nova societat comunista.
El grup de burgesos inclou un advocat que creu en el dret a la defensa per part de l'acusat; un doctor en filosofia i llibreter que s'ha negat a desprendre's de literatura decadent; un saxofonista, l'instrument del qual ha sigut requisat per burgès; un religiós que s'ha negat a treballar els dissabtes; un lleter que ha tancat el seu negoci; un barber i un fuster.
La comèdia, mitjançant un humor negre i surrealista, recrea una successió d'episodis que descriuen una realitat absurda i amarga. Entre d'altres, mostra les obsessions del supervisor del grup, la vida privada del policia encarregat de vigilar la planta o diverses escenes d'amor i les relacions que sorgeixen entre els burgesos i el grup de dones també destinades a treballar a la planta d'acer.
El supervisor del grup de burgesos presumeix incansablement del seu passat obrer, però revela la seva vertadera natura quan la policia secreta porta a terme detencions a causa dels seus informes; o quan es posa a netejar amb esponja una jove gitana, obsessionat per la puresa i el culte al cos.
També, la planta és visitada per un grup de joves pioners (moviment juvenil del partit comunista), el ministre de cultura i un cap sindical. Mentrestant, diversos burgesos van desapareixent de la planta: el lleter per incitar a una vaga en contra de les condicions laborals, i el llibreter i el religiós per interessar-se pel lleter.
Diverses escenes d'amor o sexe tenen lloc al llarg dels episodis. Pavel, el religiós, s'enamora de Jitka, una reclusa condemnada també a treballar a la planta d'acer. El policia de la planta, Andel, s'enamora de la gitana Terezka, es casen i protagonitzen diversos episodis d'un manifest conflicte conjugal.

## Repartiment

| Actor / actriu original | Personatge fictici |
| Rudolf Hrusínský | cap sindicalista |
| Václav Neckár | Pavel |
| Jitka Zelenohorská | Jitka |
| Vlastimil Brodský | Professor |
| Vladimír Ptácek | Lleter |
| Leos Sucharípa | Advocat |
| Ferdinand Kruta | Krudla |
| Frantisek Rehák | Dobrecek |
| Jaroslav Satoranský | Andel, guàrdia |
| Nada Urbánková | Lenka |
| Vera Kresadlová | Convicte |
| Zdeněk Svěrák | |
| Jiří Menzel | |

## Premis i nominacions
### Premis

* 1990. Os d'Or

## Notes i referències

* ↑ «Berlinale: 1990 Prize Winners». berlinale.de. Arxivat de l'original el 2011-01-24. [Consulta: 20 març 2011]. (anglès)
* ↑ esadir.cat. Aloses al filferro. esadir.cat.
* ↑ Hames, Peter «Menzel and Hrabal (fullet adjunt al DVD editat per Second Run DVD)» (en anglès). Second Run DVD, 057, 2011.